กองทัพบก ระดมกำลังพล ยุทโธปกรณ์ ช่วยเหลือประชาชนต่อเนื่องตลอด 24 ชั่วโมง เร่งเสริมแนวพนังกั้นน้ำเตรียมรับมือน้ำยมล้นตลิ่ง ที่จังหวัดสุโขทัย
พันเอกหญิง ศิริจันทร์ งาทอง รองโฆษกกองทัพบก กล่าวถึงปฏิบัติการเข้าช่วยเหลือประชาชนและคลี่คลายอุทกภัยจากอิทธิพลของพายุ “โพดุล” ใน 21 จังหวัดของภาคเหนือ และภาคตะวันออกเฉียงเหนือ เข้าสู่วันที่ 7 ว่า กองทัพบกได้ดำเนินตามนโยบายของรัฐบาลและกระทรวงกลาโหม ในการดูแลประชาชนร่วมกับทุกภาคส่วนอย่างดีที่สุด ขณะนี้ระดับน้ำท่วมในหลายจังหวัดได้ลดลงต่อเนื่อง มีเพียงบางจังหวัดที่ยังคงมีน้ำท่วมขัง อาทิ อุบลราชธานี, ร้อยเอ็ด, กาฬสินธุ์ แต่สถานการณ์น้ำที่ต้องเฝ้าระวัง คือ จังหวัดสุโขทัย เนื่องจากแม่น้ำยม อาจเกิดภาวะน้ำล้นตลิ่งจากน้ำหลาก ซึ่งกองทัพบก โดยกองบัญชาการช่วยรบที่ 3 ได้เข้าดูแลพื้นที่ร่วมกับจังหวัดแล้ว โดยเฉพาะที่ อ.เมือง, สวรรคโลก ,ศรีสำโรง ได้ส่งกำลังพลเข้าช่วยนำกระสอบทรายไปเสริมความแข็งแรงของพนังกั้นน้ำบริเวณริมแม่น้ำยม ใน อ.ศรีสำโรง ตั้งแต่คืนวันที่ 3 กันยายนที่ผ่านมา เพื่อป้องกันชุมชนเมืองไม่ให้ได้รับผลกระทบ         ขณะเดียวกัน ได้จัดตั้งโรงครัวพระราชทานบริเวณศาลากลางจังหวัด เพื่อปรุงอาหารมอบให้ประชาชนและจิตอาสาที่ปฏิบัติงานในพื้นที่อุทกภัย ทั้งนี้ ได้มีการติดตามสถานการณ์น้ำในพื้นที่อย่างใกล้ชิด พร้อมจัดเจ้าหน้าที่เฝ้าระวัง และเสริมความแข็งแรงของพนังกั้นน้ำตลอด 24 ชั่วโมง อย่างไรก็ตาม กองทัพบก ยังคงให้ความช่วยเหลืออย่างต่อเนื่อง รวมถึงการฟื้นฟูเพื่อคืนสภาพเข้าสู่ภาวะปกติ